Predkladacia správa

Ministerstvo práce, sociálnych vecí a rodiny Slovenskej republiky predkladá Súhrnnú správu o stave rodovej rovnosti za rok 2010 (ďalej iba „správa“) na základe uznesenia vlády Slovenskej republiky č. 862/2007 z 11. októbra 2007. Predložený materiál je v poradí treťou správou.
Správa informuje o aktuálnych hodnotách základných ukazovateľov rodovej rovnosti dostupných v čase spracovania správy. Viaceré indikátory však mapujú dlhšie časové obdobie s cieľom poukázať na trendy, respektíve stagnáciu viacerých negatívnych fenoménov.  
V správe sa kladie dôraz na analytické poznatky, ktoré viaceré štatistické ukazovatele vysvetľujú, interpretujú a naznačujú príčinné súvislosti. 
Ako podklad boli využité analytické a výskumné štúdie ženských a ľudsko-právnych mimovládnych organizácií, ako aj výskumné poznatky zo Slovenskej republiky aj zo zahraničia vzťahujúce sa na predmetné javy. 
Kvalita a úplnosť predkladaných poznatkov je teda priamo úmerná dostupnosti analýz v danej oblasti. Je potrebné opätovne naznačiť absenciu dopadových štúdií a analýz z rodovej perspektívy vo viacerých kľúčových oblastiach. 
Významným pozitívom za uplynulý rok je publikácia Štatistického úradu Slovenskej republiky „Rodová rovnosť v SR a EÚ 2010“. 
Správa napĺňa kľúčové opatrenia formulované v Stratégii rovnosti žien a mužov 2010 – 2015 EÚ a odporúčania vyplývajúce zo záverov rokovania 98. zasadnutia Generálnej konferencie práce MOP v Ženeve v júni 2009, predovšetkým z bodu VI. programu – Rodová rovnosť ako podstata dôstojnej práce.
Materiál bol predložený na medzirezortné pripomienkové konanie. Vznesené pripomienky boli akceptované. Materiál sa predkladá bez rozporu. Dňa 28. 3. 2011 bol materiál predmetom rokovania Hospodárskej a sociálnej rady.
Správa bude po jej prorokovaní vládou Slovenskej republiky predložená na rokovanie Národnej rady Slovenskej republiky.